地名: 雲山 (平安道, 郡)
年: 1624.0

○壬申/前敎授文晦、許通李佑、前僉使權聄、前參奉鄭邦說、忠義尹安亨、許通韓訢等, 詣闕上變。 卽推鞫於闕內。 晦供稱: "尹仁發, 以臣父死非命, 心必怨國, 上年七月間, 語臣以自中陰謀曰: ‘武人成佑吉首事, 而吾輩五六儒生鄭焞、鄭燦、成伯耉、鄭邦說等, 托以隷業, 聚會于仁城君隣家, 夜則入謁謀議, 語及推戴, 則頗爲遜避曰: 「君輩第成大事。」 云。’ 臣問大將爲誰, 則曰: ‘李适擧義之日, 還家憤慨, 至於乘淚曰: 「吾爲人所欺, 乃作此事。」 自是有不軌之志, 與韓明璉三父子及鄭忠信同謀。 其子(栴)
                〔旃〕
              , 與鄭焞、鄭燦, 稱以遊山, 周行外方, 締結同事之人。 安邊倅丁姓人, 亦知其事云。’ 臣卽密告于諸勳臣, 以往復書札爲證。 仍求見其同黨則曰: ‘(李栴)
                  〔李旃〕
                
              方以事下鄕, 從當相見。’ 且令臣措備戰服所用虎紋叚, 臣傾家買數十匹, 以副其願。 未幾, 仁發下往忠州, 留書相勖, 旋聞仁發, 朝霧中, 遇盜死於利阜峙。 此人旣死, 更無詗知之路, 欲見鄭焞等, 更加探問, 尋往其家, 則其父仁榮遇之甚款, 多發怨時之言。 其後諱而不見, 蓋疑臣覺其情也。 臣曾知李佑, 與鄭焞、鄭邦說等相熟, 往見李佑, 細言仁發凶謀及見欺仁榮之狀, 使之探得其謀爲, 佑卽許之, 與邦說潛相往來。 一日携邦說來宿臣家, 邦說作怨時之詩, 使佑足成。 旣而, 疑臣與李佑有上變之意, 故臣等恐事泄, 先告云。" 李佑供稱: "爲文晦所敦迫, 頻頻往見邦說, 故爲亂言以誘之, 則遂盡吐其情曰: ‘李适、韓明璉、鄭忠信、李榏等, 方連結擧兵, 而前秋有人, 投書于洪承旨家, 言李适、鄭仁榮、柳慶宗謀反, 而洪承旨示其書於慶宗, 故适等大懼, 反謀益堅云。’ 又有韓濬哲者, 希吉之孫, 素與相善, 招臣同宿於尹安亨家, 語臣以謀計, 要與同事, 臣卽陽許, 遂招安亨等會議, 而使權聄、文晦參聽。 安亨曰: ‘奇自獻自反正初, 與李時言已爲此謀, 使李&#x2272B;論主上命數。 且與一王子, 會時言家, 以銀子二千兩, 付時言, 一千兩付佑吉, 或募都監兵, 或招集徒衆, 同參者成俊吉、玄楫、鄭忠信、柳斐、安玏、韓明璉、韓謙、金復性、韓誡、李文賓五子、權忠男子以均ㆍ必均、成孝良及其子哲、韓頊、尹商哲、許䄩、韓興國、韓昌國、金克銓、金克銘, 而文臣全有亨、尹守謙、李用晋、柳公亮等, 亦預其謀。 韓昌國ㆍ興國、李光澔、愼得智等, 自獻投凶檄時, 號爲十三學士者也。 時言告變, 非其本心, 以得智漏泄其謀, 故恐事覺先告。 李有林等, 以自取信而已, 其謀猶未已也。 全羅兵使尹璛, 卽王子君之切親, 故約以領率赴西軍上京, 仍以擧事, 適璛不差領兵之任, 故事遂沮。 近日自獻連遣金鉦、南濂、趙希亨于時言, 以促師期。 有亨、守謙等, 遣鄭焞于明璉, 使殺本道監司, 遣韓明哲於玄楫, 使圖元帥, 已鑄御印, 藏于王子家矣。 韓誠嘗夢, 有人言閔氏當得之, 王子之母, 卽閔氏, 其事甚異。 邦說亦曰: ‘光海作仁慶宮於仁王山, 必有此宮之主。’ 安亨曰: ‘吾輩定以二月擧兵, 公等須爲募武士以從。’ 權聄曰: ‘諾。’ 臣曰: ‘吾則當以銀貨相助。’ 許以千兩。 安亨又求千兩於文晦, 晦亦許之。 旣而, 邦說恐其言泄, 有上變之計, 故先此來告, 而與邦說往復書札, 幷爲上達云。" 權聄供辭, 槪與佑等所言相符, 而又稱安亨言李光英爲江華府使時, 欲爲外援。 光英遞爲楊州牧使, 欲資其兵, 又見遞, 故不果云。 韓訢供稱: "臣與鄭燦有族分相厚, 聞臣上京, 來見曰: ‘汝父被刑, 豈能無怨! 與我同事如何?’ 臣聞來驚駭, 不知所答, 而第問: ‘此事, 必得長者爲主, 果何人耶?’ 燦曰: ‘奇相自獻, 而柳慶宗、柳夢寅、柳瀹、柳韡、柳&#x2286E;及武將李時言、成佑吉皆同謀, 都監將官亦多參謀矣。’ 臣素知燦輕薄無狀, 不信其言, 還爲下鄕。 路逢申大枝、柳&#x2286E;, 大枝卽臣父舊日褊裨, 班荊敍話, 謂臣曰: ‘汝無報父讐之意耶?’ 臣答曰: ‘雖有是心, 其將奈何?’ 大枝曰: ‘汝尙不知近日事耶? 不久當擧義復廢主矣。’ 臣曰: ‘若然, 則其恩宜如何報也。’ &#x2286E;仍勸臣勿行, 臣辭以事, 遂下鄕。 其後, 聞柳應泂告變, &#x2286E;等皆死矣。 頃者, 嫡兄之子濬哲, 來見臣曰: ‘李佑、文晦、尹安亨等, 近謀大事云。’ 臣峻責之戒, 勿爲滅族之事。 濬哲旣去之後, 再三思之, 濬哲之言, 非但關係國家, 將有私家大禍, 故不得已來告云。" 鄭邦說供稱: "素與李佑相善, 佑見臣連有禍患, 家事簜敗, 周恤甚厚。 臣與同宿於先墓下, 佑曰: ‘近聞嶺南、湖西, 將有大變, 淸州人朴東明ㆍ柳大鳴、振威武人金濟鼎等, 欲以邑兵應南兵, 事必成矣。 吾亦招募京中及白雲山寺僧數百人相應, 而但恨單弱。 鄭燦兄弟與韓明璉連姻, 又與(李栴)
                  〔李旃〕
                
              相厚, 若使兩鄭招誘同志, 則事可萬全, 須使我得見。’ 臣不許, 仍諭以不可從逆之意。 臣見鄭燦, 言李佑謀逆之狀, 則燦曰: ‘烏合之徒, 不足成事, 別有一處所爲, 雖鐵騎十萬, 不能當也。 何必與此輩合勢, 然後可成大事乎?’ 臣以佑言, 已告于金自點矣。" 尹安亨供稱: "與韓濬哲自前相識, 上年秋偶得穩敍, 濬哲語及天變, 辭意異常。 臣曰: ‘汝有何所見而云然?’ 濬哲曰: ‘我則固怨時之人。 奇自獻、李時言見天時、人事, 方謀擧事。 此兩人亦不及汝而有是意耶?’ 仍曰: ‘奇自獻召鄭名振, 携手流涕曰: 「吾儕受恩於廢主厚矣。 安可不爲之地?」 名振曰: 「敢不爲公效死!」 遂令往報於李時言, 時言卽許之。 翌日自往時言家, 仁城君亦微服而來, 與同志十餘人, 痛哭而盟。 仁城發白金三千兩以募士, 自獻、夢寅製檄, 而投都監將士, 使尹璛主湖南, 蓋璛於擧義之日, 意在仁城, 及今上踐祚, 心懷不安, 故仁城密通之也。 京外與謀者, 大略三百餘人, 而如我復讎人, 卽李文賓、權忠男諸子也。’ 臣卽欲上變, 而未得端緖, 隱忍至今歲。 後, 濬哲來言: ‘昨見李佑, 可與同事。’ 仍與會宿於臣家。 佑慷慨大言, 吐露心情。 濬哲曰: ‘君欲與共事, 計將安出?’ 佑曰: ‘吾儕招募京城者五百餘人, 從湖西來五百餘人, 水原千摠李承忠所率三百人, 抱川
              燈山僧軍精銳者五十人。 以此而起, 足以成功。’ 問主謀者爲誰, 佑曰: ‘京中有一長者, 外方有相臣。’ 濬哲曰: ‘然則與吾輩所謀, 一體也。’ 一日, 佑送人要來會, 座上有二人, 卽文晦、權聄也。 臣問權聄曰: ‘李佑之言, 已聞之矣。 君所得幾許耶?’ 聄曰: ‘我有腹心之友百人, 百人各率親兵十人, 則可得千人矣。’ 正月十五日夕, 臣與隣人看月而歸, 成琢乃有怨時之言, 試問之則曰: ‘吾表叔全晦, 素與李用晋相善, 今與李用晋、尹守謙、全有亨謀逆, 其言與濬哲相符矣。’ 臣言于李佑、權聄曰: ‘李用晋諸人之謀, 我將知之, 合謀有路矣。’ 昨日, 濬哲密言於臣曰: ‘此事將露, 吾孽叔欲上變, 除其雜類, 以杜人疑, 而尹守謙等所謀甚大, 將密從之, 汝亦可與之上變。’ 臣不從, 而將欲獨告, 李佑、權聄等, 同與上變, 故一時來告云。" 初韓訢泄其逆謀于金光熽, 光熽密告于諸勳臣。 故至是拿問光熽。 其供辭曰: "訢卽臣妻之同生弟也。 聞臣病劇將死, 自鄕來問, 一夕密言於臣曰: ‘近來柳應泂、李時言兩獄, 人皆疑其不實。 鞫廳亦不嚴刑窮治, 故凶徒網漏, 謀亂不已。’ 一日柳&#x2286E;、申大枝來見渠曰: ‘今番反正, 多殺無辜, 人心不服, 吾輩將復擧義。 汝父亦死於非罪, 可與吾輩同事, 復父之讐耶?’ 吾問其謀計大綱則曰: ‘文臣則奇自獻爲大將, 柳夢寅、柳慶宗爲次, 武臣則李時言、玄楫、成佑吉等爲大將。 時言累爲都監大將, 爲衆所服。 且有降倭五十餘人, 爲其腹心。 反正後, 被罪人子弟奴僕相約者甚多, 都監將官, 亦多相應。 吾輩各率哨軍, 稱以私鍊, 東則屯於箭串, 西則屯於延曙, 東西俱入, 陣於鍾街, 建復讎旗, 曉諭都下, 分遣徒黨, 剪除功臣, 則氣勢旣壯, 朝廷誰敢不服? 迎廢主復位, 數月讓位于王子中素稱賢者。 此吾輩今日大計云云矣。’ 臣問於訢曰: ‘所謂王子中賢者, 誰耶?’ 訢曰: ‘仁城之弟仁興也。 仁興若卽位, 則國家當太平云。’ 訢又曰: ‘吾輩將通于姜弘立、金景瑞, 使引奴兵而來壓境上, 脅制朝廷, 令復舊主; 吾輩從中而起, 則雖有智者, 不能爲之謀矣。’ 訢又曰: ‘李先哲、魏廷喆謀逆而蒙放, 其自原赴西者外, 若感恩效死, 而實欲售其奸計, 朝廷不之知, 誠可笑也。’ 又曰: ‘謀逆之徒, 剌肌出血而盟曰: 「吾輩雖不幸, 誓各自死, 毋相援引。」 前後獄事, 首實者絶少, 以此也。’ 蓋訢感臣收葬其父, 告以禍機, 使免於亂兵故也。" 於是, 遂鞫問諸招所引之人, 而李适、柳斐、鄭忠信、尹璛等, 命勿拿問。 就囚罪人中鄭仁榮、鄭燦、成伯耉、成哲、韓濬哲、金鉦、成琢、韓昌國、韓興國、申承男、申慶男、李澹、李沆、權以均、權必均、成大翼、尹商哲、閔有章、韓明哲等, 竝加刑訊。 燦供稱: "适自言得秘記, 遂有異志。 南楗以妖術相善, 南應華善望氣, 以爲适家有佳氣, 尹守謙以适甲子年命數爲極吉, 有一麾致太平之語。 此言聞於适從孫丁碩弼。 臣父及兄, 皆知适謀云。" 仁榮槪服預聞逆謀, 而猶不吐實。 濬哲自服同參逆謀。 琢亦以與安亨同謀納供。 琢卽正刑, 燦仍囚, 以爲憑問諸囚之地。 仁榮未及正刑而斃, 鉦、昌國、興國等, 亦死於杖下。 丁碩弼拿來刑訊則供稱: "适之內應, 全羅監司李溟、兵使尹璛、江原監司尹安國、水原府使李景立及尹守謙、全有亨、成孝良、吳門甲、金大賢、辛啓榮、趙士彦、宋璟、 孫得一云。" 李景立、尹安國、李溟, 命勿拿來。